REKORDÅRET: Kriminalteknikere fra Oslo politidistrikt sikrer her spor i forbindelse med en anmeldt voldtekt i Slottsparken i 2011. Foto: Erlend Aas , NTB scanpix

Oslo-politiet toner ned omtale av overfallsvoldtekter

Etter rekordåret 2011 lagde Oslo-politiet nye retningslinjer for at færre anmeldte overfallsvoldtekter skulle bli omtalt i media.

17. mars 2016

Artikkelen er over fire år gammel

I 2011 var det 55 anmeldte overfallsvoldtekter i hovedstaden. Rundt halvparten av sakene var forsøk på voldtekt. I media ble det omtalt som «voldtektsbølgen».

I etterkant har antallet anmeldte overfallsvoldtekter blitt redusert år for år, spesielt forsøk på voldtekt. I fjor var det 22 anmeldte overfallsvoldtekter i Oslo, inkludert fem forsøk.







– Tonet det veldig ned

Rundt halvparten av sakene er under etterforskning. Resten er henlagt.

– I 2011 var det massiv oppmerksomhet rundt voldtekt og det ble dokumentert at økningen i anmeldelser hadde sammenheng med antall presseoppslag, sier leder for avsnitt for seksualforbrytelser, Kari-Janne Lid, til VG.

Etter rekordåret utarbeidet Marianne Sætre og Veslemøy Grytdal i Oslo politidistrikt rapporten «Voldtekt i den globale byen». Analytikerne konkluderte med at økningen i anmeldelser var sterkt forbundet med antall presseoppslag.

Når media skrev om «voldtektsbølgen» opplevde politiet en økning i anmeldelser fra berusede kvinner over 30 år, som hadde vært på fest og blitt forsøkt voldtatt av ukjent gjerningsmann, ifølge rapporten. Konklusjon gjorde at Oslo-politiet utarbeidet egne retningslinjer for mediehåndtering av seksualforbrytelser.

– Vi har tonet det veldig ned, innrømmer Kari-Janne Lid.

Les også: Fem års fengsel for gruppevoldtekt i Oslo

– Skapte voldsom frykt

Av de anmeldte overfallsvoldtektene i fjor, så var det bare fem som ble omtalt i media.

- IKKE UNDERHOLDNING: Avsnittsleder Kari-Janne Lid forteller at de er blitt mer varsomme med informasjon rundt anmelde voldtekter. Foto: Stian Lysberg Solum , NTB scanpix

– Tidligere gikk vi ut med mange saker, men det skapte en voldsom frykt. Det ble skapt et mediebilde av at det var veldig mange voldtekter hele tiden, mener avsnittslederen.

De nye retningslinjene innebærer at politiet kun informerer om voldtekter og andre seksuallovbrudd dersom ett av disse forholdene er oppfylt:

a) Publikum kan være vitner eller ha opplysninger som kan bidra til oppklaring.

b) Politiet er redd for at gjerningsmannen kan voldta igjen.

c) Media har fanget opp hendelsen fra annet hold.

– Men alle de andre; de går vi ikke ut med. Dette er ikke underholdning, sier Kari-Janne Lid i Oslo-politiet.

– Men publikum har rett til å vite hva som foregår i hovedstaden?

– Ja, men vi opplyser totaltallet på anmeldte voldtekter når vi blir spurt. Overfallsvoldtektene tones ned fordi det skaper så mye frykt og tar bort oppmerksomheten fra de andre voldtektene som utgjør det store volumet, mener Lid.

Politirapport om voldtekter i Norge: Én av tre ofre venter med å anmelde

Økning i nettovergrep

Totalt var det 240 anmeldte voldtekter i Oslo i fjor. Det er en økning på 19,6 prosent. Det største antallet voldtekter er fest-relatert.

I tillegg opplever politiet en voldsom økning i annet-kategorien, som i hovedsak inkluderer overgrep som skjer over internett eller i forbindelse med nettdating.

– I Oslo går nå 40 prosent av de anmeldte voldtektene inn i annet-kategorien, opplyser Kari-Janne Lid.

Blant de 240 voldtektene som ble anmeldt i fjor er det bare 13 forsøk på voldtekt. Det er en halvering fra 2014.

– Hva det betyr det?

– Vi vet ikke svaret. Men for oss innebærer det at alvorlighetsgraden i det som anmeldes har økt, sier Lid.

Publisert: 17.03.16 kl. 09:06

Mer om Krim Voldtekt